projecte-aina/catalan_government_crawling huggingface dataset:
Autodiagnosi i exemples pràctics per adaptar-se a l'entorn
M. Àngels Pujols, secretària general del Consell de Relacions Laborals i el Sr.
Carles Miranda, coordinador d'Indústria 4.0 a la unitat d'Innovació Empresarial d'ACCIÓ durant la benvinguda.
Els formadors Sergio Colado, expert en tecnologia i ciències del comportament humà i Beatriz Delfa, responsable d'innovació social a Netexplo Espanya, durant la sessió
La digitalització, l'acceleració del canvi tecnològic, les noves formes de treball i l'automatització de tasques generen moltes preguntes que, amb aquesta sessió formativa de context, la Comissió de Responsabilitat Social ha abordat per primera vegada.
Aquest tema serà de llarg recorregut al Cicle formatiu per tal d'anar oferint solucions de gestió i mirades diferents als reptes que planteja aquest progrés tecnològic.
Durant la benvinguda, s'ha comptat amb la presència de la secretària general del Consell, M. Àngels Pujols i de Carles Miranda, coordinador d'Indústria 4.0 a la unitat d'Innovació Empresarial d'ACCIÓ i entitat col·laboradora d'aquesta formació.
Tot seguit, l'expert en tecnologia i ciències del comportament humà, Sergio Colado, i la responsable d'innovació social a Netexplo Espanya, Beatriz Delfa, han analitzat els diferents efectes de l'arribada de la digitalització a les empreses, la palanca de canvi social que pot suposar i la generació de valor que implica la innovació social.
Al llarg del matí les més de 40 persones participants, han tingut oportunitat de posar en pràctica els coneixements tractats i conèixer una eina per a l'autoavaluació d'aquelles organitzacions interessades en desenvolupar programes d'innovació social.
La cinquena edició del Cicle formatiu arriba al seu equador amb un balanç molt positiu per continuar a la tornada de l'estiu amb tallers pràctics sobre dues eines de gestió de la responsabilitat social, el balanç del bé comú i el balanç social.
Sessions que tindran lloc el 17 d'octubre i 14 de novembre respectivament i, com és habitual, les inscripcions s'obriran amb dues setmanes d'antelació.
Segons els concepte d'innovació social, cadascun dels problemes socials i globals del nostre dia és una oportunitat de negoci disfressada
Tancament del primer Cicle formatiu sobre la persona de referència dels protocols per a la prevenció i abordatge de l'assetjament sexual i per raó de sexe a les empreses.
Mireia Mata, directora general d'igualtat del Departament de Treball, Afers Socials i Famílies, i M. Àngels Pujols, secretària general del Consell de Relacions Laborals.
Tanca amb èxit la primera edició del Cicle formatiu sobre la persona de referència dels protocols d'assetjament.
Aquesta edició ha comptat amb la participació de trenta persones i ha permès posar en pràctica la proposta de programa formatiu elaborada per la Comissió d'Igualtat i Temps de Treball del Consell de Relacions Laborals.
La directora general d'Igualtat, Mireia Mata, ha participat al tancament de la darrera sessió que s'ha centrat en el contingut dels protocols per a la prevenció i abordatge de l'assetjament sexual i per raó de sexe a les empreses.
Neus Moreno Saez, membre de la Secretaria de Dones i Polítiques LGTBI de CCOO de Catalunya, i Telma Vega Felgueroso, inspectora de treball han impartit aquesta sessió del Cicle.
La persona de referència és la figura clau prevista als protocols per a la prevenció i abordatge de l'assetjament sexual i per raó de sexe i ha de conèixer amb detall d'una banda el contingut del protocol en les tres fases d'aquest procés de resolució interna a les empreses (comunicació, denúncia i investigació i resolució), i d'altra banda, també ha de conèixer bé les vies externes d'actuació ja passin per la via administrativa com les judicials.
En primer lloc, Neus Moreno, ha descrit amb detall l'estructura que hauria de tenir el protocol, i de manera participativa ha facilitat les eines per al seu procés d'elaboració i implementació tenint present quins son els obstacles més habituals i com es poden superar.
Finalment Telma Vega, de la Inspecció de Treball, ha centrat la seva presentació en les vies externes d'actuació mitjançant exemples pràctics que han permès a les persones assistents adquirir un coneixement més aprofundit sobre les obligacions de les empreses i l'actuació de la Inspecció de Treball.
El cicle formatiu sobre la persona de referència dels protocols per a la prevenció i abordatge de l'assetjament ha estat una iniciativa de la Comissió d'Igualtat i Temps de Treball del Consell de Relacions Laborals a les persones que exerceixen o puguin arribar a exercir la responsabilitat de la persona de referència a la seva empresa, entitat o organització.
Cicle Formatiu sobre la persona de referència
Un instrument per a la promoció de l'economia al servei de les persones basada en la cooperació i el bé comú.
La secretària general del Consell de Relacions laborals la Sra.
M.Àngels Pujols i el formador Rubèn Suriñach soci auditor de la XES durant la presentació del taller.
El formador Rubèn Suriñach i les persones assistents durant el taller.
El balanç social és una eina impulsada per la Xarxa d'Economia Solidària (XES) i defensa un sistema econòmic respectuós amb les persones, el medi ambient i els territoris sota criteris democràtics, d'horitzontalitat, transparència, equitat i participació.
Aquesta eina de gestió de la responsabilitat social, inclosa a Guia per a pimes elaborada pel Consell de Relacions Laborals, integra els Objectius de Desenvolupament Sostenible.
A més, mesura aspectes de democràcia, igualtat, medi ambient, compromís social, qualitat laboral i professional de qualsevol organització, mitjançant un qüestionari d'indicadors i d'avaluació externa al que poden contribuir la pròpia plantilla i la resta de grups d'interès d'una empresa.
La trentena de professionals que han assistit al segon taller pràctic del Cicle han treballat els diferents aspectes del balanç social, l'eina de reporting en línia Ensenya el Cor i diferents casos pràctics per mitjà de dinàmiques de grup dirigides pel soci auditor de la XES, Rubèn Suriñach.
La cloenda de la cinquena edició del Cicle ha anat a càrrec de la secretària general del Consell, M. Àngels Pujols, qui ha agraït la participació del centenar de professionals que han passat per les quatre formacions organitzades sobre aspectes tan rellevants com l'economia circular, la innovació social, el balanç del bé comú i el balanç social.
El foment del coneixement i l'aprenentatge en aquesta matèria és un dels objectius més importants del pla de treball de la Comissió de Responsabilitat Social del Consell i existeix la voluntat ferma de continuar impulsant aquest espai de coneixement.
L'economia solidària contempla una nova forma de produir, distribuir i consumir, i representa una alternativa viable i sostenible per satisfer les necessitats individuals i globals.
Avui 25 de novembre, commemorem el Dia internacional per a l'eliminació de la violència envers les dones
Imatge extreta del web de l'Institut Europeu per a la Igualtat de Gènere: https://eige.europa.eu/gender-based-violence
En l'àmbit laboral una de les manifestacions més patents d'aquesta xacra és la presència de l'assetjament sexual i de l'assetjament per raó de sexe.
La Llei d'igualtat obliga totes les empreses i organitzacions a prevenir l'assetjament i actuar davant els casos que es puguin produir.
Aquesta obligació és independent de la dimensió i sector d'activitat de l'empresa.
Malgrat tot, segons l'enquesta Òmnibus del Centre d'estudis d'opinió, un 38,6% de les persones enquestades aquest 2019 no saben si a la seva feina existeix un protocol per a la prevenció de l'assetjament.
L'abordatge eficaç de l'assetjament sexual i per raó de sexe en l'àmbit laboral requereix una visió i acció compartida i consensuada entre l'administració pública i les organitzacions sindicals i empresarials més representatives de Catalunya.
La Comissió d'Igualtat i del Temps de Treball del Consell de Relacions Laborals i més concretament el seu Grup tècnic d'assetjament, treballen des de fa molts anys, per sensibilitzar i promoure la prevenció i l'abordatge de l'assetjament sexual i per raó de sexe a les empreses.
El resultat d'aquest treball conjunt i voluntat compartida ha possibilitat la creació d' eines que les empreses tenen al seu abast de les quals destaquem:
Aquestes eines proposen a les empreses que més enllà de disposar d'un protocol, instaurin la figura de la " persona de referència" per tal que informi, assessori i acompanyi en tot el procés d'implementació del protocol a les persones afectades.
L'exemple més recent de l'esforç del Consell de Relacions Laborals per facilitar a les empreses el compliment de les seves obligacions és la primera edició del Cicle Formatiu sobre la persona de referència dels protocols per a la prevenció i abordatge de l'assetjament sexual i per raó de sexe que pretén facilitar eines i coneixement per a les persones que exerciran o estan exercint les funcions d'aquesta figura tan important.
En aquesta primera edició, prop d'una trentena d'organitzacions (empreses, entitats, administracions públiques, organitzacions sindicals i empresarials i altres entitats catalanes) han tingut l'oportunitat d'adquirir coneixements i competències necessaris per exercir de persona de referència del protocol.
Segons l'enquesta Òmnibus, 4 de cada 10 persones no saben si a la seva feina existeix un protocol per a la prevenció de l'assetjament.
Hauria de ser present a cada centre de treball per informar, assessorar i acompanyar a les persones afectades, evitar la victimització secundària, conèixer la dinàmica i particularitats de l'assetjament sexual i per raó de sexe, i conèixer el contingut del protocol i facilitar la implementació.
El Consell de Relacions Laborals organitza una nova sessió formativa sobre negociació col·lectiva
El divendres 29 de novembre va tenir lloc la sessió pràctica sobre "El contingut dels requeriments efectuats per la Direcció General de Relacions Laborals, Treball Autònom, Seguretat i Salut Laboral (DGRLTASS) en el control de legalitat dels convenis col·lectius", organitzada per la Comissió de Convenis Col·lectius (CCC).
M. Àngels Pujols, secretària general del Consell de Relacions Laborals (CRL), va presentar l'acte explicant les competències i serveis de la CCC i que aquesta sessió en concret respon al mandat de l'actual Pla de Treball 2019 d'oferir accions formatives als agents membres de la comissió i a les persones negociadores de convenis.
L'activitat fou impartida per Jordi Puiggalí, cap del Servei de Negociació i Registres Laborals, amb el suport d'Anaïs Tomàs, cap de la Secció de Registres Laborals.
Comptà amb l'assistència de més de cinquanta persones, entre les quals negociadores de convenis a Catalunya, representants dels agents socials membres de la CCC, de la Direcció General i de l'equip de la Secretaria General del Consell que presta suport a aquesta comissió.
La finalitat de la sessió hauria de ser facilitar una tramitació del registre de convenis col·lectius més fluïda i fructífera, gràcies a poder identificar les qüestions més controvertides en el control de legalitat i poder compartir amb les persones assistents les solucions més idònies davant els requeriments per part de l'autoritat laboral.
La sessió analitzà els cinc grans perfils de requeriments més habituals: a) les legitimacions en els convenis col·lectius; b) el contingut mínim dels convenis; c) els efectes del no compliment del principi de correspondència; d) el contingut objecte de requeriment més habitual, destacant aquí el format de les actes, la funció de la comissió paritària, els permisos, la jornada, la classificació professional i el salari mínim interprofessional, i e) els casos particulars de les denúncies i les inaplicacions.
El diàleg generat va reflectir la importància i complexitat de la temàtica que ocupa a aquesta competència de la DGRLTASS i va asseverar la necessitat d'intercanviar opinions entre l'autoritat laboral i els agents socials, sobretot tenint en compte el caràcter dinàmic de la regulació laboral i de la pròpia negociació col·lectiva.
El foment del coneixement i la formació en l'àmbit de la negociació col·lectiva, amb píndoles formatives i tallers pràctics sobre temes concrets, és un dels objectius més importants del pla de treball de la CCC.
Existeix la voluntat ferma de continuar impulsant aquest espai de coneixement i d'aquesta manera contribuir en l'assoliment de l'Objectiu de Desenvolupament Sostenible número 8 sobre Treball Digne i Creixement Econòmic.
Debatre sobre els requeriments fa més eficaç i eficient el procés de registre dels convenis col·lectius
Us convidem a conèixer la memòria d'activitats del Consell de Relacions Laborals de Catalunya.
Aprofitem aquestes línies per transmetre-us el compromís, personal i professional, de tot l'equip que conforma el Consell en la seva gestió, tot esperant que contribueixi a la consolidació del marc de relacions laborals que Catalunya necessita.
Confiem que aquesta memòria us ajudi a conèixer-nos de més a prop, així com tots els serveis que posem a la vostra disposició.
Assistents a la Jornada l'Agenda 2030 en l'àmbit local.
Participants de la jornada durant els actes de benvinguda i cloenda així com de les dues taules rodones.
El passat 30 de gener la ciutat de Lleida va acollir la tercera sessió territorial sobre l'Agenda 2030 en l'àmbit local organitzada per la Comissió de Responsabilitat Social del Consell de Relacions Laborals.
L'acte de benvinguda va comptar amb la presència del diputat i vicepresident del Patronat de Promoció Econòmica de la Diputació de Lleida, Carles Gibert, i la secretària general del Consell de Relacions Laborals, M. Àngels Pujols.
Projectes com el Forest4Local, Ponent Actiu o el d'economia baixa en carboni, són alguns dels passos que s'estan fent des de la Diputació de Lleida per aterrar aquesta Agenda global.
Per la seva banda, la secretària general del Consell va destacar la nova edició del Butlletí RScat amb més serveis gratuïts per empreses que volen emprendre o consolidar el camí de la responsabilitat social però també l'existència d'una nova Guia d'igualtat retributiva per acabar amb la bretxa salarial.
La segona part de la sessió ha permès donar a conèixer més eines gratuïtes i pràctiques per tal que les empreses i entitats puguin ser més sostenibles.
En aquest cas, la Comissió de Responsabilitat Social del Consell ha estat l'encarregada de respondre les preguntes formulades per la moderadora, Núria Gonzàlez, coordinadora analista del Consell.
Durant les intervencions a càrrec de CCOO de Catalunya (Michela Albarello), UGT de Catalunya (Martí Vives), PIMEC (Rosa M. Juny) i FOMENT (Esther Pagano), s'han destacat eines com el servei d'orientació per a empreses, les Recomanacions a la negociació col·lectiva i la Guia per a PIMES en matèria de responsabilitat social.
Posteriorment, s'ha comptat amb el testimoni de cinc empreses lleidatanes Fruits de Ponent (Josep Presseguer), B-Biosca (Lurdes Biosca), Sorigué (Eugènia Aunós), Supsa Supermercats (Rafel Oncins) i Mahou San Miguel (Margarida Guamis), que han explicat de primera mà les accions que estan portant a terme per aterrar els ODS però també aquells reptes que tenen a sobre de la taula en aquests moments.
La sessió ha clos amb la presència del president de la Diputació de Lleida, Joan Talarn, i del director dels Serveis Territorials del Departament de Treball, Afers Socials i Famílies a Lleida, Vidal Vidal.
Discursos que han reforçat la necessitat de continuar treballar plegats des d'un nou model de gestió local participatiu, transparent i inclusiu.
El Consell de Relacions Laborals facilita un espai de trobada i diàleg entre entitats municipals i empresarials lleidatanes per aconseguir que els ODS siguin una realitat.
La Declaració de 2008 de l'Organització Internacional del Treball (OIT) sobre la justícia social per a una globalització equitativa suposà un punt d'inflexió en la crida internacional de vertebrar un futur de creixement amb equitat i cohesió social.
El passat 21 de juny de 2019, la OIT, en l'any del seu centenari, efectua la Declaració per al futur del treball on remarca el moment de transformació en el món del treball, radicalment impulsat per les innovacions tecnològiques, els canvis demogràfics, el canvi mediambiental i climàtic i la globalització, així com que es tracta d'un moment de desigualtats persistents, que tenen profundes repercussions en la naturalesa i el futur del treball i en el lloc i la dignitat de les persones que es troben en aquest context.
La Declaració considera totalment imprescindible actuar urgentment per a aprofitar les oportunitats i afrontar els reptes a fi de construir un futur del treball just, inclusiu i segur amb ocupació plena, productiu i lliurement triat i treball decent per a tots.
L'Agenda 2030 de Nacions Unides reafirma aquesta orientació de la comunitat internacional com a un dels seus eixos transversals estratègics per fer front els reptes actuals del món.
Per tal de fer efectius aquests mandats, serà necessària la participació de tothom i, especialment, cal comptar amb els agents i autoritats de les relacions laborals en els seus diferents marcs i nivells de governabilitat.
Al Consell de Relacions Laborals, (CRL), integrat per la Generalitat i les organitzacions sindicals i empresarials més representatives de Catalunya, es treballa des de fa més d'una dècada per assolir una ocupació de qualitat, millorar la productivitat de les empreses, promoure la cohesió social i la sostenibilitat.
Això en sintonia amb el contingut de l'Objectiu de Desenvolupament Sostenible (ODS) 8 de l'Agenda 2030 que tracta de: Promoure el creixement econòmic sostingut, inclusiu i sostenible, l'ocupació plena i productiva i el treball digne per a tothom.
Fa més de tres anys que el CRL porta a terme accions de sensibilització i formació per a la implantació de l'Agenda 2030 al territori i aquest 2020 s'ha incorporat com a objectiu estratègic la contribució en l'assoliment dels ODS relacionats amb les competències del CRL, per tal que un treball digne i decent i la justícia social siguin una realitat al nostre entorn més proper.
Segons l'OIT, "Les desigualtats entre els països estan debilitant la cohesió social, impedint que les persones assoleixin el seu màxim potencial i afeblint les economies.
És hora de reduir les desigualtats a nivell mundial".
Un any més, el Departament de Treball, Afers Socials i Famílies presenta un anàlisi de l'evolució de la bretxa salarial de gènere a Catalunya, les seves causes i quines mesures pot prendre l'Administració per a combatre-les.
Les conclusions són clares: la desigualtat salarial persisteix tot i la incipient tendència a reduir-se.
Per això, segons el Conseller El Homrani, cal una aposta ferma basada en la presa de consciència de la realitat a cada empresa, la transparència salarial i el reforç de les aliances mitjançant la concertació social per a lluitar de forma conjunta contra aquesta xacra.
La bretxa salarial de gènere té causes visibles però també en té d'invisibles i complexes.
El seu abordatge passa tant per l'eliminació de les discriminacions directes vers les dones i també per aquelles discriminacions de caràcter sistèmic lligades als estereotips i a l'impacte dels fets vitals com la maternitat en la carrera professional.
Causes visibles i invisibles de la bretxa
El Reial decret llei 6/2019, d'1 de març, de mesures urgents per a la garantia de la igualtat de tracte i d'oportunitats entre dones i homes en el treball i l'ocupació obliga a totes les empreses a tenir un registre amb els valors mitjans dels salaris, els complements salarials i les percepcions salarials de la plantilla desagregades per sexe o grups professionals.
Per això la Direcció General d'Igualtat posarà a disposició una nova eina per a facilitar el registre salarial a les empreses.
Aquest nou pas cap a la transparència salarial permetrà tenir un coneixement global de les diferències salarials entre dones i homes, així totes les parts implicades en el mon del treball podran prendre consciència de l'existència de bretxa salarial de gènere i analitzar quines en són les causes per erradicar immediatament aquelles que puguin ser fruit de discriminació.
En la mateixa línia, en el marc del Consell de Relacions Laborals, l'Administració de la Generalitat i les organitzacions sindicals i empresarials més representatives de Catalunya fa anys que treballen consolidant aliances per a lluitar contra la bretxa salarial de gènere.
Com a primer pas van dissenyar conjuntament una Guia que permet avançar cap a l'aplicació de la igualtat retributiva complint les obligacions legals de les empreses i oferint la possibilitat d'avançar més cap a l'erradicació de la desigualtat salarial.
Per al 2020, la Comissió d'Igualtat i del Temps de Treball del Consell s'emplaça a continuar amb el desenvolupament d'eines per a l'aplicació de la igualtat retributiva entre dones i homes.
Del 9 al 20 de març està prevista, a la seu de les Nacions Unides, la reunió de la Comissió sobre la condició jurídica i social de les dones que es centrarà en avaluar l'aplicació de la declaració i la Plataforma d'acció de Pequín.
Enguany es celebra el vint i cinquè aniversari de la Quarta Conferència Mundial de les Dones, que es va celebrar a Pequín l'any 1995 i que va representar un punt d'inflexió important en les polítiques públiques a nivell global, també va suposar un canvi de perspectiva concebent els drets de les dones com a drets humans tot establint un full de ruta amb indicadors concrets per la seva implementació que s'avaluen cada 5 anys.
L'Agenda 2030 de les Nacions Unides fa un pas més enllà i marca la forta interrelació entre els diversos Objectius de Desenvolupament Sostenible i subratlla la igualtat de gènere com a condició necessària per un mon pròsper i sostenible.
La implementació d'aquests grans consensos internacionals té un efecte dominó que acaba afectant al nostre dia a dia.
Per exemple fent que la Unió Europea i els seus estats membres s'auto-imposin unes dinàmiques d'autoavaluació i revisió periòdica que acaben fent de palanca per a la millora contínua amb un gran efecte multiplicador.
En aquest sentit, la Comissió Europea ha presentat l' Estratègia Europea per a la Igualtat de Gènere 2020-2025 que pretén avançar en la línia dels compromisos adquirits a la plataforma de Pequin i donar compliment al mandat de l'Objectiu de Desenvolupament Sostenible que posa la igualtat de gènere com una prioritat transversal.
Aquesta estratègia planteja, entre altres, mesures adreçades a la reducció de la bretxa salarial de gènere i la lluita contra l'assetjament.
A casa nostra, l'impacte d'aquestes grans fites internacionals és innegable tant en el marc legal, en les polítiques públiques i en els indicadors que ens permeten fer seguiment de la realitat.
N'és un exemple clar l'entrada en vigor, aquest mes de març, de l'obligatorietat de negociar plans d'igualtat al es empreses amb plantilles de més de 150 persones, així com l'obligació de tenir un registre salarial.
A l'espera del desenvolupament reglamentari i de la concreció de l'aplicació d'aquest nou marc legal, des de l'àmbit de la concertació social es proveeixen eines com la Guia per a l'aplicació de la igualtat retributiva que poden orientar a les empreses i facilitar el compliment del marc legal.
Des de la seva creació l'any 2008, la Comissió d'Igualtat i del Temps de Treball del Consell de Relacions Laborals, ha treballat intensament per arribar a acords entre l'Administració de la Generalitat, les organitzacions sindicals i empresarials més representatives de Catalunya i posar a disposició recomanacions i eines consensuades per facilitar la igualtat efectiva entre dones i homes a la feina.
En el seu pla de treball per al 2020, el Consell de Relacions Laborals, s'emplaça a seguir amb el desenvolupament d'eines per a l'aplicació de la igualtat retributiva entre dones i homes, i a impulsar la prevenció de l'assetjament sexual i per raó de sexe a les empreses.
La Direcció General d'Igualtat posa a disposició una nova eina